**Beszámoló – Árendás Péter**

2011. március 8. – 2011. szeptember 16.

A záró beszámolóra való tekintettel a szokásos időrendi bontást kihagyva tematikusan ismertetném a március 8-ai küldöttgyűlés óta végzett tevékenységemet. Amennyiben nem kívánják kiegészíteni vagy módosítani, a Tanulmányi és Oktatási Bizottság hallgatói delegáltjainak beszámolóját is jelen beszámoló tartalmazza.

A tanulmányi elnökhelyettesi tisztséget július 1-ig töltöttem be. Ekkor abszolutórium megszerzése miatt megszűnt a hallgatói jogviszonyom, így tisztségviselői mandátumom is. Ezúton szeretném jelezni a Küldöttgyűlés felé, hogy a június 27-ével hatályba lépő Alapszabály 32. szakaszának (2) bekezdése értelmében az alakuló küldöttgyűlésen csak kétharmados többséggel lehetek tisztségviselőnek választva.

**Tájékoztatás**

A Kar hallgatóinak tájékoztatása tanulmányi téren a tanulmányi elnökhelyettes kiemelt feladata, mely március óta több kommunikációs csatornán történt.

Az infolevelekben törekedtem a legfontosabb tudnivalókat időben megjelentetni. Az egyes szakokat, illetve évfolyamokat érintő kérdésekben az évfolyamlistákon keresztül sikerült a célcsoportok értesítése. A szakterületi koordinátorok segítségét ebben ezúton is köszönöm.

A Nyúzban tavasszal a bemutatkozó interjút követően három ismeretterjesztő cikk jelent meg a témában: egy a gyakorlati jegyekről és zárthelyikről kapcsolatos tudnivalókról, egy a vizsgázással kapcsolatos szabályokról, egy pedig a jelenlegi felsőoktatási rendszer által nyújtott tanárképzési lehetőségekről. Jelent meg cikkem emellett a gólyáknak szóló kiadványban, valamint az első szeptemberi számban is.

Tavasz óta ismét üzemel a tanulmányi faliújság a Hallgatói Iroda mellett. A Tanulmányi Osztály hirdetményei – féléves határidők, vizsgaidőszaki és tanévkezdési tudnivalók – mellett időszaknak megfelelően többek közt kivetések befizetésének lehetséges módjairól és szakirányok meghirdetéséről olvashattak az érdeklődők. A HKR aktuálisabb részeiből egy összefoglaló is készült, amely szintén megtalálható volt a szorgalmi időszak végén, egy másik változata pedig a vizsgaidőszakban.

Augusztus során a mentortáborban tartottam képzést, illetve lehetőségem nyílt ellátogatni a TTK négy gólyatáborába, a szervezőknek ezúton is köszönöm a meghívást.

A szeptemberi beiratkozások során hat alapszak elsőéves hallgatói számára tartottam előadást.

**Delegáltságok**

Tanulmányi elnökhelyettesként nyolc testületben voltam delegált. Delegáltságaimnak eleget tettem, minden ülésen részt vettem.

A Kari Tanácsban, a Tanulmányi és Oktatási Bizottságban, illetve az EHÖK Tanulmányi Bizottságában végzett munkáról az alábbiakban olvashattok.

***Kari Tanács***

A Kari Tanács munkáját tekintve tavasszal több előterjesztés előkészítésében vettem részt.

Az áprilisi ülésen volt napirenden a Kar Kiváló Oktatója és a Kar Kiváló Hallgatója címek adományozása. A Kar Kiváló Oktatója napirendi pont előterjesztője a HÖK elnöke, a Kar Kiváló Hallgatója cím esetében pedig a Tanulmányi és Oktatási Bizottság tesz javaslatot. A Kari Tanács ülését megelőzően a két oktatói kitüntetés okán maratoni, másfél órás ülést tartott a Tanulmányi Csoport, melyen az a döntés született, hogy az általunk legérdemesebbnek tartott három oktató közti sorrendet az OMHV statisztikák alapján hozzuk meg. A vonatkozó eredmények alapján idén a címre Simon Pétert (Matematikai Intézet, Alkalmazott Analízis és Számításmatematikai Tanszék) és Ónodi Zsoltot (Földrajz- és Földtudományi Intézet, Társadalom- és Gazdaságföldrajzi Tanszék) javasoltuk. Sor került áprilisban emellett egy formális módosításra a HKR Kari különös részében.

Májusban a 2007-ben felvett, idén az államilag támogatott féléveik elfogyása miatt költségtérítéses képzésre átsorolt hallgatók költségtérítéséről hozott határozatot a Kari Tanács a TTK HÖK javaslatára. Azon TTK-s hallgatók, akik államilag támogatott féléveik elfogyása végett költségtérítéses képzésben folytatják ősztől tanulmányaikat, alapdíj+felvett kreditenkénti díj konstrukcióban fizethetik a költségtérítést. Az eltérő, félévenként növekvő alapdíjjal és a felvett kreditektől függő díjazással célunk, hogy azokat támogassuk főként, akik az átlagosnál jobban teljesítenek és/vagy csak egy-két tárgy miatt csúsznak, de a diploma megszerzésére jó esélyük van.

Júniusban mutattuk be a TTK HÖK Alapszabály Küldöttgyűlésen elfogadott módosításait. Elfogadtunk emellett egy, a passzív hallgatók jutalomkeretét HKR módosítást, mely előterjesztés jelenleg a Szenátus előtt van.

***Tanulmányi és Oktatási Bizottság***

A TOB tavaszi ülésein egy ízben a Kar Kiváló Hallgatója cím adományozásának előkészítése volt napirenden, egy másik alkalommal pedig a köztársasági ösztöndíj ügyében ült össze a bizottság. Felmerült, hogy célszerű lenne egységesebb rendszerre hozni a Kar Kiváló Hallgatója és a Kar Kiváló Oktatója kitüntetések rendszerét, különösen a pályázhatóság tekintetében. A megállapodás értelmében idén ősszel fogjuk ismét tárgyalni a kérdést a TOB delegáltjaival.

***EHÖK Tanulmányi Bizottság***

Az EHÖK TB Ceglédbercelen tartotta féléves vezetőképzőjét, mely témáját a modulrendszer koncepciójának kidolgozása adta, mint a félév kiemelt feladata. A kari különös részeket a sarlóspusztai vezetőképzőig kellett elkészíteni, melyben nagy segítséget jelentettek a Tanulmányi Csoport tagjai. Együttműködésüket és precíz, gyors munkájukat ezúton is köszönöm.

**Tanulmányi Csoport**

Március 8-tól július 1-ig négy ülést tartottunk. Napirenden tárgyaltunk többek közt HKR módosításról szóló kezdeményezést, diplomaosztóval kapcsolatos feladatokat, valamint egy hosszabb ülést tartottunk a Kar Kiváló Oktatója cím előterjesztése okán. Örömteli, hogy a félév során több új, lelkes hallgatónk is csatlakozott a Csoport munkájához.

Az ülések között, illetve a nyár folyamán törekedtem a Csoport tagjait a levelezőlistán tájékoztatni az aktualitásokról, a határidőkről, illetve a felmerülő munkalehetőségekről. A listán kértem véleményt Halmi Eszter EHÖK tanulmányi alelnök következő éves programjáról is, a kapott reakciókat saját gondolataimmal összesítve továbbítottam.

A tavaszi vezetőképző tanulmányi szekciója egy 210 perces közös brainstormingból állt, mely során az előzetesen tervezettnél is több kérdésben sikerült közös véleményt kialakítanunk. Szó volt a Kar Kiváló Oktatója és a Kar Kiváló Hallgatója címek adományozási rendszeréről, melynek átalakítása a kari vezetés részéről is támogatásra talált. Az új ülésterv – gyakoribb, rövidebb alkalmak – támogatásra talált a szekción, átbeszéltük emellett a Nyúzban megjelenő tanulmányi cikkek koncepcióját is. A bizottsági működésre való átállásra a szekciótagok egybehangzó véleménye alapján nincs szükség, mivel a csoportszintű szerveződéssel nagy teherbírású, stabil tanulmányis bázist tudunk fenntartani, ez pedig hatékonyabb munkát eredményez.

**További projektek**

***Alapszabály-módosítások, KÖB ügyrend***

Törekedtem a tevékeny részvételre a tavaszi Alapszabály-felülvizsgálaton, mely projekt lezárásaként a Küldöttgyűlés által elfogadott módosításokat június 27-én hagyta jóvá a Szenátus. Bár ősszel további munka vár ránk, különösen a kari és egyetemi szabályzatokkal való összehangolás érdekében, véleményem szerint már most lényeges előrelépéseket tettünk.

Szeptemberben részt vettem a Kari Ösztöndíjbizottság ügyrend-módosításának előkészítésében, mely többek közt az ülések gyakoriságát, helyettesítési jogokat, határozatképességet érintett.

***Felvételi bizottságok, diplomaosztók, dékáni kézfogók***

Június közepétől július elejéig ültek össze a mesterszakos felvételi bizottságok, amelyek esetén a szakterületek segítségével koordináltam a hallgatói tagok delegálásait és részvételét. A felvételi vizsgák részünkről komolyabb fennakadás nélkül folytak le, köszönhetően delegáltjaink megbízhatóságának és precízségének.

A Kar július 29-én tartotta két diplomaosztó ünnepségét, az elsőéves hallgatók ünnepélyes eskütétele és dékáni kézfogó ünnepsége pedig szeptember 12-én volt a Gömb aulában. A Hallgatói Önkormányzat részéről én szerveztem a négy rendezvényt, melyek fennakadás nélkül, rendben zajlottak. Az ünnepségeken végzett tevékeny részvételünkről a Kar vezetése is elégedetten nyilatkozott, a segítők munkáját és lelkesedését ezúton is köszönöm.

Köszönöm, hogy végigolvastad a beszámolóm. Kérlek, kérdéseiddel keress bizalommal személyesen, telefonon, levélben a taneh@ttkhok.elte.hu címen, illetve a Küldöttgyűlésen.

Budapest, 2011. szeptember 14.

Árendás Péter